《送孚藏主归江西》
宋代·释惟一

云卧胸中蟠万卷，舌端笔端皆具眼。
评今论古知几何，寥寥百年骨不冷。
有孙挺特尤掀腾，富有蕴藉如弗能。
韬光铲彩事枯硬，不学乃翁牵葛藤。
壁立万仞出一语，佛祖应无启口处。
有时一默渊且深，尽大地人难指注。
脚尖踢倒凌霄峰，挥剑活屠潭底龙。
三条椽下四世界，破蒲团边兜率宫。
秋风忽起故山兴，妲本无归语何剩。
江湖斫额应望君，莫作秤锤落深井。

作者简介：释惟一，法眼之孙。神宗时主嘉禾天宁寺（《宋诗纪事》卷九二）。